google/wiki40b huggingface dataset:
KIL/Hemne Fotball

KIL/Hemne Fotball (stiftet 1988) er en fotballklubb fra Hemne i Trøndelag med seniorlag for menn i 4. divisjon fotball for menn og for damer i 1. divisjon fotball for damer. I stiftelsesåret rykket herrelaget opp til 2. divisjon. Klubben spilte der i fire sesonger før de rykket ned i 3. divisjon igjen. De befant seg der fram til 2001, da de rykket ytterligere ett hakk ned. Samme år, nærmere bestemt 4. april 2001, ble KIL/Hemne Fotball stiftet som et eget idrettslag under allianseidrettslaget Kyrksæterøra.
Klubben rykket opp til 3. divisjon i 2003 og 2. divisjon igjen i 2005. I 2006 rykket laget på nytt ned i 3. divisjon, etter en sesong som på mange måter ble ødelagt av langtidsskader på nesten alle nøkkelspillerne. 20. oktober 2007 rykket KIL/Hemne opp i 2. divisjon etter å ha slått Verdal sammenlagt over to kvalifiseringskamper.
Tidligere Rosenborg-spiller Erik Hoftun, Helsingborg-spiller Ardian Gashi, Molde-spiller Vegard Forren, Rosenborg-spiller Pål André Helland, Ranheim-spiller Espen Sødahl, Notodden- og tidligere Fredrikstad-spiller Jeton Petisha, Levante-spiller Kim André Brandtzæg og Kattem-spiller Maren Snekvik begynte sine karrierer her. Fredrikstads Alex Valencia har også spilt aldersbestemt fotball for klubben . I tillegg kan det nevnes at tidligere Rosenborg-spiller Ole Johan Singsdal spiller for klubben.

NM 2007

I cupen 2007 sto KIL/Hemne for en av de største bombene da de slo Molde 3–1 på hjemmebane i cupens første runde. Det samme laget som bare et år tidligere vant 11–1 mot KIL/Hemne. I cupens andre runde fikk man den æren av å få Rosenborg på besøk. RBK tok i det 16. minutt ledelsen ved Didier Konan Ya. Men bare to minutter senere utlignet tidligere Rosenborg-spiller Ole Johan Singsdal til 1–1. KIL/Hemne sto imot presset og kunne gå til pause med uavgjort. Like etter pause sjokkerte KIL/Hemne fotball-Norge med å ta ledelsen 2–1 etter en scoring av Asgeir Snekvik i det 46. minutt. Men RBK slo til 8 minutter senere ved Roar Strand. I det 83. minutt holdt KIL/Hemne igjen på å sjokkere  Fotball-Norge da Espen Sødahl banket inn 3–2. Men scoringen ble annullert fordi KIL/Hemnes Ole Johan Singsdal dyttet Per Ciljan Skjelbred i ryggen. Etter full tid stod det derfor 2–2 og man gikk til ekstra omganger. Bare fem minutter ut i første ekstra omgang tok RBK igjen ledelsen ved Alexander Tettey og de fleste trodde at løpet var kjørt. Men etter 116 minutter utlignet Asgeir Snekvik til 3–3 og det så ut til å bli straffesparkkonkurranse. Men den gang ei, et minutt på overtid fikk RBK frispark i farlig posisjon og Didier Konan Ya svingte den rundt muren og opp i krysset. Men dramtikken stoppet ikke der. I siste sekund fikk KIL/Hemne hjørnespark og sendte opp alle mann i håp om å utligne til 4–4 og straffesparkkonkurranse. Ballen kom inn fra høyre, og Morten Klungervik headet ballen i tverrliggeren og ut.
Per Oftedal

Familie

Han var av Oftedal (slekt), sønn av Lars Oftedal (1877–1932) og Alice Stephansen (1877–1938). Han var lillebror til lege og sosialminister Sven Oftedal (1905–48), samt redaktør og stortingsmann Christian Stephansen Oftedal (1907–55). 
Per giftet seg først med Berit Ween (1914–41, datter av Einar Sigurd Ween), dernest med skolepsykolog Dagny Galtung (1920–62, søster av Johan Galtung) og til sist med psykolog Gudrun Ødegaard (1924–2008).
Ancylistes

Utseende

Stort sett middelsstore, brun- eller gråaktige trebukker, nokså brokete farget. Antennene er lange, særlig hos hannene. Pronotum er nærmest tønneformet uten pigger på sidene. Dekkvingene har ofte lyse flekker eller bånd. Dekkvingene har et par opphøyde, mer eller mindre skrå kjøler ved roten nær scutellum.

Levevis

Larvene lever i død ved, gjerne under barken av nyfelte stokker av bartrær.

Utbredelse

Slekten lever på Madagaskar. Én av artene forekommer dessuten i India (innført?).
Sostanj kraftverk

Sostanj kraftverk er et varmekraftverk i Slovenia. Det har en installert produksjonskapasitet på 755 MW fordelt på 5 blokker. Teknologien er levert av Siemens og andre tyske selskaper. Rensing ble installert i 2000. Det er to 43 MW gassturbiner i anlegget.
Brenselkilden er brunkull (lignitt) fra Velenje, og noe naturgass. Anlegget ble utbygd omkring årene 1956–1977. Operatør er selskapet Termoelektrarna Sostanj po.
De totale CO2-utslippene i 2008 var ca. 4 798 000 tonn, som er meget høyt i forhold til anleggets ytelse.
Iłowo-Osada

Historie

Byen var tidligere tysk og del av Kongeriket Preussen.

Andre verdenskrig

Etter Nazi-Tysklands invasjon av Polen ble Iłowo beliggenheten til tre underleirer av Soldau konsentrasjonsleir i det nærliggende Działdowo. Iłowo-leiren eksisterte fra 1941–45. Fanger ble holdt ved en murbygning (avbildet) og de tilstøtende brakker.
Opp mot 2000 polske barn fem år eller yngre var blant fangene, samt gravide fanger som ventet barn; etter fødselen ble kvinnefanger sendt tilbake til arbeidsleirer. Mennene, blant annet polakker og sovjetere (etter operasjon Barbarossa) ble som regel kun holdt der i et par dager. Mange barn tilhørte slavearbeidere som hadde blitt deportert til Det tredje rike. Barna undergikk en utvelging for germanisering før de ble sendt til tyske familier – blant de som ikke ble valgt var dødsraten særdeles høy. Det fantes ikke medisiner eller leger i leiren, og mat og vann var rasjonert.
Li Li-Hua

Bakgrunn

Li Lihua var datter av den viden kjente pekingoperaskuespilleren Li Guifang (李桂芳) og hans hustru, skuespillerinnen Zhang Shaoquan (张少泉); tilknytningen til pekingoperaen var noe som var gått i arv i generasjoner på begge sider av slekten. Slektens hjemstavn var egentlig Wanping og provinsen Hebei.
Jenta var det sjette barn av sine foreldre. Hun hadde to storesøstre og to storesøstre, foruten en lillebror.
Som 12-åring flyttet hun til Beijing og studerte pekingopera der.

Karriere

Etter fire år i Beijing flyttet hun tilbake til Shanghai, og ble der knyttet til filmstudioet Yihua. Hennes første film var Tre smil (三笑) som ble sluppet i to deler i 1940. Hennes siste filmopptreden var i New Dream of the Red Chamber (新紅樓夢) i 1978.
Hun var først gift med Zhang Xupu (1943–1949). I 1957 giftet hun seg så med Hongkong-skuespilleren og regissøren Yan Jun (嚴俊) (17. desember 1917 - 18. august 1980).
Da hun trakk seg tilbake, flyttet hun til USA.
Hun spilte i over 120 filmer i løpet av sin 38 år lange filmkarriere. I 1969 ble hun tildelt prisen Golden Horse som beste skuespillerinne, for sin rolle i Storm over floden Yangtze (揚子江風雲). I 2015 fikk hun 52nd Annual Golden Horse Lifetime Achievement Award. I april 2016 fikk hun en tilsvarende pris for sitt livsverk i Hongkong.
Hun døde 19. mars 2017 i en alder av 92 år.
Penglai (Yantai)

Penglai (kinesisk: 蓬莱; pinyin: Pénglái) er et byfylke i Shandong i Folkerepublikken Kina. Det er understilt byprefekturet Yantai.

Samferdsel

Kinas riksvei 206 løper fra kystbyen Yantai til kystbyen Shantou i provinsen Guangdong. Den løper gjennom provinsene Shandong, Jiangsu, Anhui, Jiangxi og til slutt Guangdong.
Befolkningen var på 486 105 innbyggere i 1999.
Chuiwan

Chuiwan (捶丸, Chuíwán) var et ballspill i antikkens Kina. Reglene minner om moderne golf.
Boken Dongxuan lu (東軒錄), skrevet av Wei Tai (om lag 1050—1100) under Song-dynastiet, beskriver hvordan en mandarin lærer sin datter hvordan å borre hull i bakken og spille baller ned i dem. Sporten ble populær under Song-dynastiet, og et verk kalt Wan jing (丸經) fra Yuan-dynastiet var viet til den. De seneste dokumentasjoner om chuiwan i Kina er fra Ming-dynastiet i to malerier fra 1400-tallet.
Tomáš Hořava

Landslaget

14. november 2012 fikk han sin første landskamp for Tsjekkia mot Slovakia.
Candijay

Candijay er en kommune i provinsen Bohol på Filippinene. Under folketellingen i 2000 kom man til et befolkningstall på 30 389 i 5 420 husstander.
Par-i-bol

Om programmet

Programmet ble omtalt som et slags utvidet Kveldsaktuelt med løs snipp. Hvert program hadde et hovedtema og en hovedgjest med en viss aktualitet over seg. I slutten av hvert program kom en ny gjest som bare den ene av programlederne viste hvem var. Når identiteten ble avslørt, skulle den andre intervjue vedkommende på sparket.
Programmet var et samarbeid mellom Fjernsynets nyhets- og underholdningsavdeling, og hadde flere likhetstrekk med Dan Børge Akerøs suksess Senfredag.
Programmet ble i mediafagkretser omtalt som såkalt Infotainment (sammensatt av det norske ordet informasjon og det engelske entertainment). Kallenavnet kom på grunn av programmets blanding av nyheter og underholdning.

Seertall

Premieren ble sett av 1,67 millioner og havnet dermed på 7.-plass over ukens mest sette programmer. Seerne gav det terningkast tre.
Tribadisme

Tribadisme (fra gresk τρίβειν, «å gni») er en form for seksuelt samkvem der to kvinner gnir kjønnsorganene mot hverandre for å oppnå gjensidig stimulering. Bandet Scissor Sisters har navnet sitt fra en engelsk kollokvialisme for tribadisme (scissoring, «saksing»).
Erigone atra

Utseende

Erigone atra er en liten edderkopp. Kroppen ganske skinnende og blank, todelt i en bakkropp (abdomen) og en forkropp (prosoma eller cephalothorax). Forkroppen er bredt oval, forholdsvis liten, litt flat hos hunnen, mens hannene har en noe særegen høy hodeprofil. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Erigone atra er den vanligste norske arten. Men artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Henrik Ellefsen

T5PC og bedrageridom

Han er sønn av finansmannen Harald Ellefsen, og er kjent som en av bakmennene i pyramideselskapet T5PC. 21. desember 2007 ble han dømt til fengsel i tre år og seks måneder, hvorav seks måneder betinget og tre år ubetinget, for sin rolle i T5PC-svindelen. Ellefsen ble dømt for grov økonomisk utroskap og brudd på regnskapsloven. Retten valgte også å inndra 3,6 millioner kroner. Ellefsen ble dessuten fradømt retten til å drive næringsvirksomhet i fem år. Hans far, Harald Ellefsen, ble frikjent i den samme saken. I dommen fra Oslo tingrett går det frem at Henrik Ellefsen var en sentral person i T5PC-systemet, som styreformann i PWR Charge, som ifølge dommen ble brukt for å tappe penger fra T5PC. Han var også daglig leder i Exente Securities ASA, som ble solgt fra faren Harald Ellefsen til T5PC.
I Borgarting lagmannsrett ble Ellefsen i 2010 igjen dømt til 3 år og seks måneders fengsel, herav 2 år betinget og 18 måneder ubetinget, til inndragning av 3 641 430 kroner til fordel for statskassen og til tap av rettigheter til å drive selvstendig næringsvirksomhet og retten til å være daglig leder eller å ha annen ledende stilling i noe selskap, og til å være styremedlem i noe selskap. Ellefsens anke over bevisbedømmelsen under skyldspørsmålet ble nektet fremmet, og lagmannsretten tok primært stilling til straffeutmålingen.

Bokprosjekt

Under en razzia hos T5PC i 2004 fant Økokrim et bokmanuskript skrevet av Henrik Ellefsen, med tittelen T5PC til tross for bedre vitende – en sann historie om håp og grådighet. Deler av manuskriptet ble presentert som bevismateriale i retten, og Ellefsen uttalte at han ønsker å gi ut boken. I utdrag fra boken som ble lest opp i retten hadde Ellefsen bl.a. skrevet: «Man har startet en pyramide, og tullingene har strømmet til». Han beskrev en verden der T5PC-toppene fråtset i en vanvittig luksus – med kokain, prostituerte, rådyre hoteller og limousiner – bekostet av «80 000 rundlurte mennesker». Videre: «Vi var flokken som satt på gullkalven, og T5PC-medlemmene var tullingene som danset rundt. Vi skålte og skrålte, og var skikkelig internasjonale konger» og «1500 duster sto på stolene sine og sang 'We are the World'».
Boumba

Boumba, også bounba, bois fouillé og bouafouyé eller bumboat, er en betegnelse på en lokal stokkebåt benyttet til fiskeri fra strendene og mindre frakt i Haiti. Stokkebåten har en lengde på mellom 4,6 og 5,5 meter, er bred i baugen og kan ha lav akterende.
Te med kuler

Te med kuler er en form for te som dukket opp i Taiwan på 1980-tallet.
I stor grad pleier disse te-oppskriftene å inneholde tapioka-kuler som lett kan tygges. Tapioca-kulene og andre kalles blant annet «perler» (珍珠, zhēnzhū) eller boba (波霸, bōbà). 
Andre navn på slik te er blant annet bubble tea (boble-te).
Rederansvarsforsikring

Rederansvarsforsikring (engelsk: Protection and indemnity insurance, ofte forkortet til P&I) er en sjøforsikring som dekker forpliktelser overfor tredjepart og utgifter som oppstår ved å eie eller drive skip. Det sammenlignes ofte med vanlig ansvarsforsikring, i motsetning til andre typer sjøforsikring som skrog- og maskineriforsikring og krigsrisikoforsikring.
Rederansvarsforsikring tegnes hovedsakelig av skipsredere organisert i gjensidige selskaper, kjent som P&I-klubber.
Tungindustri

Tungindustri er en samlebetegnelse på industri som er kapital- og arealkrevende. Dette kjennetegner også prosessindustri.
Eksempel på tungindustri er gruvedrift, metallfremstilling (stålverk, aluminiumsverk, osv.), samt kjemisk- og petrokjemisk industri.
Flagstaffbreen

Flaggstaffbreen er en særdeles liten isbre som ligger like nord for Flaggstaff Hill på Keller Peninsula på King George Island i den antarktiske øygruppen Sør-Shetlandsøyene. Navnet oppsto lokalt rundt 1958 og kommer av plasseringen nær Flaggstaff Hill.
Juliane Reichardt

Liv

Juliane Benda var den yngste datteren til hoffmusikeren Franz Benda og Eleonora Stephein. Moren døde da Juliane var seks år .Tre år senere giftet faren seg med sin avdøde hustrus søster, Carolina Stephein. Faren ga sine barn musikkundervisning, sønnene fikk fiolinundervisning og døtrene undervisning i sang og klaverspill. En rekke kulturpersonligheter var gjester i Julianes foreldrehjem, musikeren Wilhelm Karl Rust, musikkskribenten Charles Burney, forleggere, oversetteren og komponisten Johann Joachim Christoph Bode og komponisten og forfatteren Johann Friedrich Reichardt, Julianes senere ektemann. 
Juliane Bendas lieder og sonater vakte tidlig beundring, likeens hennes uttrykksfulle sopranstemme og virtuose klaverteknikk. Etter at hun giftet seg i 1776 ble det mindre offentlige opptredener. Det første barnet hennes døde tidlig, men i 1770 ble Louise Reichardt født, hun ble selv sopransanger, komponist og musikkpedagog. Juliane døde allerede i 1783, bare 31 år og kort tid etter at hun hadde født sitt tredje barn.
Premio Bancarella

Premio Bancarella er en italiensk litteraturpris som ble etablert i 1953. Den blir hvert år utdelt in Pontremoli, den siste lørdag eller søndagen i juli.
Først blir seks bøker valgt ut og tildelt Premio Selezione Bancarella, så stemmer bokhandlerne over en vinner. Overrekkelsen av prisen finnes sted den siste kvelden.

Andre priser

Andre priser som blir utdelt i Pontremoli sammen med Bancarella er: Premio Bancarellino og Premio Bancarella Sport.
Skytterbevegelsen i Danmark

Skytterbevegelsen i Danmark eller bare skyttersagen oppstod i Danmark på 1860-tallet etter inspirasjon fra National Rifle Association UK som hadde blitt grunnlagt i 1859 for å utdanne frivillige skytterkorps.
Den danske artillerikapteinen og skoleoffiseren ved den kongelige danske militære høyskolen H. P.V. Mønster skrev den 19. januar 1861 en artikkel i avisen Fedrelandet hvor han gav sin støtte til skyttersaken og vekket interessen hos det danske folket. Hans appell var imidlertid først og fremt rettet mot godseierne, da han ikke så for seg at det var mulig å opprette en landsdekkende forening.
Artikkelen medførte at det en måned senere ble nedsatt en komité som anbefalte opprettelsen av skytterforeninger i alle deler av landet med formål å opplære medlemmene i rifleskyting. Centralcomitéen til oprettelse af skytteforeninger ble opprettet den 10. februar 1861.
Såkalte riffelforeninger som fremmet skyttersaken ble også opprettet i Norge og Sverige rundt samme tid, og hadde ofte nær tilknytning til folkehøyskolene. I Danmark ble svært mange foreninger opprettet mellom 1864 under den andre slesvigske krig og i årene etterpå, for eksempel på Askov Høyskole.
Etter den tyske innvasjonen i 2. verdenskrig kom det bestemmelser om at som gjorde at rifleforeningene fikk fortsette med sine skyteaktiviteter, men kun for gyldige medlemmer, samt at sluttstykkene måtte oppbevares hos politimyndighetene mellom skytetreningene. I 1943 ble imidlertid alle våpen inndratt av tyskerne, og da våpnene skulle leveres tilbake i 1945 viste det seg at alle langdistanseriflene manglet. Umiddelbart etter krigen bestod derfor aktiviteten for en kort tid kun av skyting på 15 og 50 meter, inntil De Danske Skytte- Gymnastik og Idrætsforeninger lykkedes med å få til en avtale med med svenskene om lån av 10 000 Mauserrifler av typen Carl Gustav model 98.
Black Diamond Brigade

Black Diamond Brigade var et engangsprosjekt, et «all-star» band som ga ut en låt sammen. Låta var en ny versjon av Kiss-sangen «Black Diamond». Bandet besto av Knut Schreiner (Turboneger, Euroboys), Torgny Amdam (Amulet), Sigurd Wongraven (Satyricon), Tarjei Strøm (Ralph Myerz & The Jack Herren Band) og Billy Gould (Faith No More). Låten fikk terningskast 5 av VG.
LOSA

Historie

I 2005/2006 ble LOSA opprettet som et prosjekt av Finnmark fylkeskommune. Tanken var å at elever skulle få muligheten til å bo hjemme det første året på videregående skole og gi yrkesfagelever tilbud om å veksle mellom skole og praksis i bedrift. Nordkapp maritime fagskole og videregående skole fikk ansvaret for det faglige innhold og for samarbeid med lokale bedrifter og de første kommunene Måsøy, Gamvik, Lebesby og Hasvik.
I 2006/2007 vokste prosjektet når ble Loppa og Berlevåg også ble med.
I 2007/2008 ble LOSA registrert som en fast ordning med Nordkapp vgs som moderskole.
I 2009/2010 ble både Tana og Båtsfjord med.

Undervisning og arbeidsliv

Undervisningen ved LOSA skjer via lyd/bilde-studio til faglærere som sitter ved moderskolen eller ved andre skoler i Finnmark. Skolen benytter Fronter som læringsplattform, og all dokumentasjon av arbeid og arbeidskrav skjer via Fronter.
LOSA tilbyr også yrkesfagelever muligheter for å fordele skoleåret mellom undervisning og praksis i lokale bedrifter. Ca. 17 av 38 skoleuker er i bedrift.
Grenke Chess Classic 2015

Grenke Chess Classic 2015 er en sjakkturnering som ble arrangert i Baden-Baden i Tyskland fra 1. til 9. februar 2015.

Turneringen

Turneringen endte med at Magnus Carlsen og Arkadij Naiditsch sluttet på like mange poeng. For å kåre en vinner, spilte man først to partier hurtigsjakk med 10 min + 2 sek pr trekk for hver spiller. Her vant de hvert sitt parti med hvit. Da de fortsatt stod likt spilte man to partier lynsjakk med 5 min + 2 sek pr trekk for hver spiller. Begge partiene endte med remis. Siden de fortsatt stod likt måtte man avgjøre med armageddon, her hadde hvit 6 minutter, men måtte vinne partiet, mens svart hadde 5 minutter og ville vinne turneringen hvis han holdt til remis. Magnus Carlsen spilte hvit og vant.
Kløyvd infinitiv

Kløyvd infinitiv i skriftspråket

Kløyvd infinitiv var ikke en del av Ivar Aasens nynorsknormal, men ble innført som sideform i nynorsk i rettskrivningen av 1917. I bokmål ble kløyvd infinitiv tillatt som sideform i 1938, men tatt ut igjen rettskrivingen av 2005 fordi den har vært lite i bruk. Spor etter dette fins fortsatt i Bokmålsordboka på nett, for eksempel ved søk etter stal (av å stela).
Vestergade (København)

Vestergade er en gate i Indre By i København som går fra Gammeltorv til Vester Voldgade.
H.C. Ørsted og broren A.S. Ørsted hadde sitt barndomshjem i gaten og P.A. Alberti bodde her i sine siste leveår etter å ha sonet straff for underslag.
Kanonene på Navarone

Handling

Hovedpersonen Keith Mallory har fått innvilget en søknad om permisjon fra sitt oppdrag på Kreta. Når han kommer til Kairo, viser det seg at han ikke skal få perm. Han skal derimot på et nytt og mye mer farlig oppdrag. Nazistene har en festning på øya Navarone i Egeerhavet. Denne festningen er uinntakelig og de har prøvd med alle muligheter bortsett fra en. Mallory får med seg fire menn. På vei til Navarone i en gammel holk av en båt blir de stoppet av en tysk vaktbåt. Den tyske båten blir senket og de kommer seg etterhvert til Navarone. Der må de klatre opp den sørlige fjellveggen som er 400 meter høy. Bare Keith Mallory og Andy Stevens har klatreerfaring. Stevens blir utsatt for en ulykke, får koldbrann og dør etterhvert.
Når de kommer til landsbyen Margaritha blir de tatt til fange av nazister og klarer så vidt å unnslippe. Gruppen får hjelp av to grekere, Panayis og Louki. Det viser seg imidlertid at Panayis er en forræder og Miller dreper ham. De kommer seg til Navarone og får ødelagt kanonene.
Kristiansund Svømme- og Livredningsklubb

Kristiansund Svømme- og Livredningsklubb er en svømmeklubb fra Kristiansund, stiftet i 1922 og er blant landets eldste svømmeklubber.
Hôtel du Châtelet

Hôtel du Châtelet er et hôtel particulier i Paris. Dets adresse er rue de Grenelle 127 i det 7. arrondissement. Bygningen er nå tilhold for Arbeidsministeriet og er arbeidsministerens offisielle residens.

Historie

Det ble kommisjonert fra Mathurin Cherpitel i 1770 av hertugen av Châtelet og stod ferdig i 1776. Etter at hertugen ble giljotinert i 1793 ble huset innskrevet som sivilt gods, og det var fra 1796 til 1807 hovedsete for École nationale des ponts et chaussées. 
Fra 1807 til 1830 var det tilknyttet det keiserlige - så det kongelige - hushold. Fra 1830 til 1849 var det Det osmanske rikes ambassade, og så den østerrikske ambassade. I 1849 tilbød Napoleon IIIs regjering bygningen til erkebiskopen av Paris (hans palass var brent ned i 1831), etter at staten hadde renovert det. Fra 1849 til 1905 var bygningens hoveddel erkebiskopens residens. 
Etter skillet mellom stat og kirke i 1905 tok staten til seg bygningen igjen, og gjorde den i 1907 til sete for det som den gang het Ministeriet for arbeid og sosial velferd. Etter restaurering i 1908 flyttet ministeriet inn. I 1968 ble Grenelle-avtalene undertegnet her.
Marie-Pierre Kœnig

Bakgrunn

Kœnig ble født i Normandie i Frankrike. Etter å ha tatt studenteksamen ble han i 1917 innrullert i hæren og deltok i kampene under første verdenskrig. Året etter ble han offiserselev. Heretter vendte han tilbake til sin enhet og utmerket seg.
Etter første verdenskrig gjorde han tjeneste ved de franske styrker i Marokko.

Andre verdenskrig

Da andre verdenskrig brøt ut i Europa, var han som kaptein med de franske styrker som ble sendt for bistå i Norge. Etter Frankrikes nederlag slapp han unna med fiskebåt over Kanalen til England fra Bretagne. I London ble han med Charles de Gaulles frie franske styrker, hvor han ble utnevnt til oberst.
I 1941 tok han del i Syria-Libanon-felttoget. Kœnig ble senere utnevnt til general, og fikk kontrollen over den frie franske brigaden i Egypt. Brigadens 3700 mann sto imot fem av aksemaktenes divisjoner, dvs. rundt 45 000 mann, i 16 dager under slaget om Bir Harkeim, helt til de fikk ordre om å evakuere 11. juni 1942. Videre ledet han de frie franske styrkene som tok del i Normandie-invasjonen, og ble en av de Gaulles militærrådgivere. I juni 1944 fikk han kommandoen over franske motstandsmenn som han skulle forene under de Gaulles kommando. 21. august ble han militærguvernør for Paris. For sin innsats under krigen ble han tildelt Frigjøringsordenen.

Etterkrigstiden

Etter krigen kommanderte Kœnig den franske hæren under okkupasjonen av Tyskland inntil 1949. Den 30. august 1946 organiserte han med  'Verordnung Nr. 57' som nytt tysk forbundsland Rheinland-Pfalz, bestående av regjeringsdistriktene basert i Trier, Montabaur, Koblenz og  Mainz og regionen Pfalz. Han bestemte også at hovedstaden skulle være Mainz.
I 1951, etter å ha trukket seg tilbake, ble han valgt som gaullist-representant til Frankrikes nasjonalforsamling, og var forsvarsminister to ganger i 1954 og 1955, under statsministrene Pierre Mendès-France og Edgar Faure.
Kœnig døde i 1970. Han ble begravet på Cimetière de Montmartre.
I 1984 ble han posthumt utnevnt til marskalk av Frankrike.